Weiter gib ich dem singer ler,
wan er bei schonen frauen wer,
der sing von scham, zucht unde er
sein lob wirt im gepreiset mer.
den bauren sing er von dem pflug,
das ist ir fug,
klug, was zu felt geschichte;
Auch von der lichten sumerzeit.
den kriegsleuten sei er bereit
zu singen von stürmen und streit;
den kaufleuten von landen weit,
von merk und steten ane zal,
von berg und tal;
alles lob man im jichte.
Dem trinker sing von gutem wein;
dem spiler sing von würfel und von karten,
des mag sein herz wol frölich sein;
dem buler sing von schönen frauen zarten.
also hab ich ein klein erzelt,
wie sich ein singer halten selt,
wu er das sein gesang erschelt,
darmit groß preis erjagen welt,
der sing was iederman zukert,
was man begert,
lert in Hans Sachsen dichte.